S-171/2022

Mál þetta, sem var dómtekið 2. nóvember sl., var höfðað með þremur ákærum á hendur X, kt. [...], [...], Akureyri.

Fyrsta ákæran er ákæra lögreglustjórans á Norðurlandi eystra, dagsett 10. júní 2022„fyrir umferðarlagabrot, með því að hafa sunnudagskvöldið 17. janúar 2021, ekið bifreiðinni [...], sviptur ökurétti og undir áhrifum ávana- og fíkniefna (í blóðsýni sem tekið var úr ákærða vegna rannsóknar þessa máls mældist amfetamín 610 ng/ml. og MDMA 80 ng/ml.) frá verslun Byko á Akureyri og að Baldursnesi, þar sem lögreglan stöðvaði akstur hans, og neitað að veita atbeina sitt við rannsókn þessa máls á vettvangi og á lögreglustöð, með því að gefa munnvatnssýni til að hægt væri að staðhæfa hvort hann hefði neytt fíkniefna og hvers konar fíkniefni hann hefði þá notað.

Telst þetta varða við 1. mgr., sbr. 2. mgr. 50. gr., 1. mgr. og 2. mgr. 52 gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar, samkvæmt 99. gr. og 101. gr. nefndra umferðarlaga.“

Önnur ákæran er ákæra lögreglustjórans á Norðurlandi eystra, einnig dagsett 10. júní 2022 „fyrir umferðarlagabrot, með því að hafa föstudaginn 3. september 2021, ekið bifreiðinni [...]. sviptur ökurétti austur Skúlagötu í Reykjavík þar sem hann ekur aftan á bifreiðina [...] á gatnamótunum við Vatnsstíg.

Telst þetta varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar og til greiðslu alls sakarkostnaðar.“

Þriðja ákæran er ákæra héraðsaksóknara, dagsett 22. ágúst 2022 „fyrri brot gegn valdstjórninni, með því að hafa fimmtudaginn 17. janúar 2022 á lögreglustöðinni við Þórunnarstræti 138 á Akureyri ítrekað hótað lögreglumönnum nr. A, B og D og fjölskyldum þeirra líkamsmeiðingum en lögreglumennirnir voru við skyldustörf.

Telst þetta varð við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.“

Af hálfu ákærða er krafist vægustu refsingar sem lög leyfa. Þá er krafist hæfilegrar þóknunar til handa skipuðum verjanda.

Ákærði hefur komið fyrir dóm og játað sök samkvæmt ákærum. Með játningu hans, sem ekki er ástæða til að efa að sé sannleikanum samkvæm, og gögnum málsins, er nægilega sannað að hann hafi gerst sekur um þá háttsemi sem í ákærum er lýst og þar er réttilega heimfærð til refsiákvæða. Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88/2008, þó ártal í ákæru dags. 10. júní 2022 sé ranglega ritað, sbr. 1. mgr. 180. gr. sömu laga. En samkvæmt gögnum málsins ók ákærði 17. janúar 2022.

Af sakaferli ákærða skipti hér máli að þann 29. ágúst 2016 gekkst hann undir sátt um greiðslu sektar og sviptingu ökurétti í 12 mánuði fyrir akstur undir áhrifum fíkniefna. Þann 22. desember 2016 var hann dæmdur til greiðslu sektar fyrir akstur undir áhrifum fíkniefna og án þess að hafa ökuskírteini meðferðis. Hann var jafnframt sviptur ökurétti í tvo mánuði. Var dómurinn hegningarauki við sáttina frá 29. ágúst sama ár. Þá var hann, með dómi Landsréttar upp kveðnum 12. mars 2021, dæmdur í tveggja mánaða fangelsi skilorðsbundið í tvö ár fyrir skjalafals. Að lokum hlaut ákærði dóm þann 1. mars 2022 m. a. fyrir að aka sviptur undir áhrifum áfengis og fíkniefna. Með þeim brotum rauf ákærði skilorð framangreinds dóms Landsréttar og var hann tekinn upp og ákærða gerð refsing í einu lagi eftir reglum 77. gr. sömu laga. Var refsing ákveðin fangelsi í þrjá mánuði, sekt að fjárhæð 3.320.000 krónur og ákærði sviptur ökurétti í 5 ár frá 23. ágúst 2021.

Ákærði er nú sakfelldur fyrir brot gegn valdstjórninni og umferðarlagabrot. Þau brot framdi hann fyrir uppkvaðningu dómsins 1. mars 2022. Verður honum því ákveðinn hegningarauki er samsvari þeirri þyngingu refsingarinnar sem kynni að hafa orðið ef dæmt hefði verið um öll brotin í fyrra málinu, sbr. 78. gr. almennra hegningarlaga nr. 19/1940. Við ákvörðun refsingar verður litið til þess að ákærði hefur ekki áður gerst sekur um ofbeldisbrot og einnig til einstaklega jákvæðra breytinga á högum ákærða. Ákærði hefur lagt fram umsagnir, en af þeim má sjá að ákærði hefur snúið lífi sínu frá óreglu og til betri vegar, en samkvæmt framlögðum gögnum fær hann mjög góð meðmæli frá yfirmönnum og samstarfsfólki og augljóst að hann stendur sig vel í vinnu og er vel liðinn.

Ákærði er sakfelldur fyrir brot gegn valdstjórninni. Með hliðsjón af framangreindu þykir refsing ákærða hæfilega ákveðin fangelsi í 30 daga. Ákærði er jafnframt sakfelldur fyrir að aka sviptur ökurétti, aka undir áhrifum ávana- og fíkniefna og neita að veita atbeina. Með heimild í 4. mgr. 77. gr. almennra hegningarlaga nr. 19/1940 verður ákærði dæmdur til að greiða 670.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 32 daga.

Eins og að framan er rakið eru umferðarlagabrotin hegningarauki við dóminn 1. mars 2022 þar sem ákærði var sviptur ökurétti í fimm ár. Verður ákærði ekki sviptur ökurétti enn frekar.

Að kröfu ákæruvalds og með vísan til dómsniðurstöðu verður ákærði dæmdur til greiðslu sakarkostnaðar, þ. m. t. þóknun verjanda síns, á rannsóknarstigi og fyrir dómi, eins og hún ákveðst í dómsorði að virðisaukaskatti meðtöldum.

B-kvk-nf H-kvk-nf aðstoðarmaður dómara kveður upp dóminn.

Dómsorð:

Ákærði, X, sæti fangelsi í 30 daga.

Ákærði greiði 670.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 32 daga.

Ákærði greiði 399.336 krónur í sakarkostnað, þ. m. t. þóknun skipaðs verjanda síns, F-kk-ef S-kk-ef lögmanns,269.793 krónur.